«Кабардинка»-м зыщIагъакъуэ
Бжьыхьэ кIуам илъэс 80 ирикъуащ дуней псом щыцIэрыIуэ «Кабардинка» къэфакIуэ ансамблыр къызэрызэрагъэпэщрэ. Ауэ щхьэусыгъуэ зэмылIэужьыгъуэхэм къыхэкIыу, а пIалъэм гуфIэгъуэ дауэдапщэхэр ирамыщIэкIыу къэнащ.
Иджыблагъэ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий иригъэкIуэкIащ гуп цIэрыIуэр гъэлъэпIэным хуэунэтIауэ лэжьыпхъэхэр убзыхуным теухуа зэIущIэ. Абы хэтащ КъБР-м и Правительствэм щыщхэр, ухуакIуэ, подряд IуэхущIапIэхэм я унафэщIхэр.
Ансамблым и Iуэхур иджыпсту зэкIэлъыкIуащэкъым. Абы зыщигъэсэн унэ иIэкъым. ЗэгъэбыдылIауэ щытар курортым и щэнхабзэ IуэхущIапIэрти, ар илъэс зыбжанэ лъандэрэ яхузэгъэпэщыжыркъым. Ансамблым транспорт иIэкъым, фащэхэр жьы хъуащ, артистхэм ират улахуэри мылIэIусу аращ.
Республикэм и Iэтащхьэм и къалэнхэр пIалъэкIэ зыгъэзащIэм КъБР-м и Правительствэм и УнафэщIым и къуэдзэ Фырэ Руслан, щэнхабзэмкIэ министр Къумахуэ Мухьэдин сымэ яхуигъэуващ ансамблым и юбилейр КъБР-м и Къэралыгъуэм и махуэм техуэу зэрагъэлъэпIэнум хуагъэхьэзырыну икIи абы и лъэныкъуэкIэ зэфIэгъэкIыпхъэхэм я планыр къыхалъхьэну. Апхуэдэу КъБР-м ухуэныгъэмрэ псэупIэ-коммунальнэ хозяйствэмкIэ и министр Тутыкъу Анзор къалэн щищIащ курортым и щэнхабзэ унэр зэгъэпэщыжыныр мазищым къриубыдэу зэфIигъэкIыну, а IуэхущIапIэр иджырей зэманым щыIэ мардэхэм тету зэтригъэувэну.
— Дэ зыщыдгъэгъупщэ хъунукъым и зэфIэкIрэ гуащIэкIэ Къэбэрдей-Балъкъэрым и щIыхьыр ди хэкум и мызакъуэу, къэрал куэдым зэман кIыхькIэ щызыIэта ветеранхэм пщIэшхуэ зэрахуэфащэр, — щыжиIащ КIуэкIуэ Юрий зэIущIэм.
Къызэхуэсахэр хэплъащ республикэм и адрей къэфакIуэ ансамбль пэрытхэми зегъэужьынымкIэ зэфIэгъэкIыпхъэхэм.
КъБР-м и Iэтащхьэмрэ Правительствэмрэ я пресс-IуэхущIапIэ.
